Марко Ганчев
Стихотворение с четири неизвестни

chitanka.info

Нефта какво е? Камък?

Плазма? Или потиснат свят,

който сдържа яростния си пламък?

Тъмен е,

като собствения си цвят.

Тока какво е? Учителят се мотае —

то било някакъв си поток.

Не може да каже „Господ го знае“,

защото ние сме негов създател бог.

Любовта какво е? От Адам и от Ева

смисъл за човешките същества?

Да, но тия същества тя ги зачева.

Може ли смисъл да бъде това?

Поезията какво е? Нима кантонера,

който в подобни мъгли

излиза, та пътя с фенера

от бледи думи да осветли?

Четири неща потребни.

За разбиране тъмни. Нелесни.

Останалите неща са дребни

и се стремят да станат известни.

1970

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.